Erik Hamrén , þjálfari karlalandsliðs Íslands í knattspyrnu , stefnir að því að nota eins marga úr leikmannahópi sínum í landsleikjunum við Kanada og El Salvador og mögulegt er en getur þó ekki lofað því að allir 23 muni koma við sögu . Ísland mætir Kanada í vináttulandsleik í Irving í Kaliforníu í kvöld og hefst leikurinn á miðnætti að íslenskum tíma . Síðan er leikið gegn El Salvador í Carson á sunnudagskvöldið á sama tíma . „ Ég vil alltaf fá hagstæð úrslit úr öllum leikjum . Síðan er þetta góður undirbúningur fyrir umspilið í mars . Nokkrir sem eru hérna munu spila þar og aðrir vilja komast þangað . Það er gott að fá að sjá marga nýja leikmenn , hitta þá og ræða við þá . Það er betra að sjá þá á velli og æfingum og tala við þá en að horfa á þá í leikjum með sínum liðum . Þá kynnist maður líka persónuleikunum betur , “ segir Hamrén í viðtali á Youtube-rás Knattspyrnusambands Íslands . Hann er spurður hvort allir leikmennirnir í hópnum fái tækifæri í leikjunum tveimur . „ Ég mun nota eins marga og ég get en get ekki lofað því að allir muni koma við sögu . Það ræðst af leikjunum sjálfum og hvernig þeir þróast , “ segir Erik Hamrén en þetta er eina verkefni landsliðsins fyrir leikinn gegn Rúmeníu á Laugardalsvellinum 26. mars . Hann er ekki með marga af fastamönnum landsliðsins í hópnum en þeir reyndustu í ferðinni eru Birkir Már Sævarsson , Kári Árnason , Hannes Þór Halldórsson , Kolbeinn Sigþórsson , Viðar Örn Kjartansson , Hólmar Örn Eyjólfsson og Kjartan Henry Finnbogason . Hinir sextán leikmennirnir hafa allir spilað sjö landsleiki eða færri og níu í hópnum geta spilað sinn fyrsta A-landsleik í ferðinni .